P. Hrušovský, predseda NR SR: (2005-12-15):
Budeme pokračovať ďalším bodom, ktorým je návrh poslanca Národnej rady Slovenskej republiky Branislava Opaterného na vydanie zákona, ktorým sa mení a dopĺňa zákon Národnej rady Slovenskej republiky č. 212/1995 Z. z. o koncesionárskych poplatkoch v znení neskorších predpisov , ktorý prerokúvame ako tlač 1398. Nech sa páči, pán poslanec, máte slovo. B. Opaterný, poslanec: Ďakujem za slovo, pán predseda. No, vzhľadom na to, že ide o rovnakú tému, dovolím si byť oveľa stručnejší než pán kolega Galbavý. A som mu v podstate vďačný, že popísal situáciu aj slovami výpalnícke a tak ďalej, nebudem to opakovať. Dlho som rozmýšľal, ako by som vyjadril situáciu, povedal pravdu a nepoužil nespisovné slová. Takže týmto to vyriešil za mňa. Pre úplnosť. Takisto som pátral, kedy vlastne tento zákon vznikol. Skutočne vznikol pred desiatimi rokmi na návrh pánov bývalých poslancov Haťapku, Tužinského a Hornáčka a podobné ustanovenie tam bolo. Ako sa mi podarilo zistiť, páni, neviem či teda z vlastnej iniciatívy, alebo na návrh niekoho iného sa inšpirovali českým zákonom, len akosi pozabudli, že český zákon toto riešil iným spôsobom. A to tak, že ak sa prišlo na to, že niekto neprihlásil televízny či rozhlasový prijímač, bola za to jednorazová pokuta vo výške 5- alebo 15-tisíc korún. Naši páni bývalí kolegovia to pochopili tak, že za nezaplatenie poplatku sa za každý mesiac omeškania takáto pokuta udeľuje. Môj návrh rieši len časť tohto problému, a to je konkrétne poplatky, sankčné poplatky a to z toho dôvodu, že nie som si úplne istý, nie som právnik, nemám za sebou všetky konzultácie, ktoré ešte ma čakajú. Ale nie som si celkom istý či v prípade, keď už pohľadávka bola postúpená súkromnej firme, či môže parlament zákonným ustanovením udeliť generálny pardon. Podľa môjho názoru to nie je celkom dobre možné. Ak áno, tým lepšie. Ale hovorím, nebol som si istý, preto som to do môjho návrhu nezapracúval. Ale verejne tu vyhlasujem, keďže tu máme tri návrhy zaoberajúce sa touto tematikou, že ak teda môj sa dostane do druhého čítania, veľmi rád budem spolupracovať s kolegami na jednej verzii, ktorá bude obsahovať také ustanovenia, aby bola verzia tohto zákona všeobecne priechodná a prijatá touto snemovňou a svoj vlastný návrh som v tom prípade ochotný stiahnuť. Na záver by som chcel len poznamenať, že pán poslanec Galbavý má pravdu aj v ďalšej veci. Budeme tam musieť dopracovať vzhľadom na pokrok techniky aj otázky a problematiku týkajúcu sa mobilných telefónov, počítačov  a tak ďalej. Už dnes mobily v podstate aj nižšej cenovej kategórie obsahujú v sebe zabudované rádio. Nie je ďaleko doba, otázka je v dvoch, troch rokoch, keď to isté bude platiť aj pre televíziu. Ale navyše si myslím, aj keď toto nebudeme riešiť v tejto zákonnej úprave, že nie je ďaleko čas, možno už budúci rok, možno po voľbách sa bude musieť skutočne otvoriť aj diskusia o celkovej otázke verejnoprávnych médií, ich úlohe v spoločnosti a hlavne spôsobu ich financovania. Pretože toto, ako to dnes je financované, je nielen neefektívne, je to do istej miery aj, povedzme, elitárske. Pretože štát tak alebo onak núti za peniaze daňových poplatníkov prijímať niečo, čo ani nevieme, či vlastne chcú a v akej forme by chceli. Ďakujem za pozornosť.